Poliția a deschis dosar penal după explozia de la Hidrocentrala Stejaru, în urma căreia un angajat a fost rănit
Poliţiştii au deschis un dosar penal în urma exploziei de vineri seara de la Hidrocentrala Stejaru, în urma căreia un angajat a fost rănit, a informat, sâmbătă, Inspectoratul de Poliţie Judeţean (IPJ) Neamţ.
Dosarul penal vizează comiterea infracţiunilor de vătămare corporală din culpă, neluarea şi nerespectarea măsurilor legale de securitate şi sănătate în muncă.
"Cu ocazia deplasării la faţa locului şi a verificărilor efectuate s-a constatat că cele sesizate se confirmă, în urma exploziei, un bărbat în vârstă de 40 ani, din Bicaz, electrician la unitatea în cauză, fiind rănit. Acesta a fost preluat de un echipaj medical şi transportat la o unitate medicală pentru investigaţii medicale mai amănunţite", a declarat purtătorul de cuvânt al IPJ Neamţ, inspectorul Ramona.
Poliţiştii au sesizat Inspectoratul Teritorial de Muncă pentru efectuarea de cercetări privind respectarea măsurilor legale de securitate şi sănătate în muncă.
O explozie s-a produs, vineri seară, la Hidrocentrala Stejaru, judeţul Neamț, iar un bărbat a fost rănit.
Hidroelectrica a transmis, vineri seară, că la Hidrocentrala Stejaru a apărut o avarie urmată de o explozie, pe fondul unei manevre normale de oprire cu descărcare de sarcină a hidroagregatului. Situaţia nu are, însă, implicaţii asupra siguranţei în funcţionare a Sistemului Energetic Naţional.